### NN 61/2025 (31.3.2025.), Zakon o izmjenama i dopunama Zakona o socijalnoj skrbi

Hrvatski sabor

800

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O SOCIJALNOJ SKRBI

Proglašavam Zakon o izmjenama i dopunama Zakona o socijalnoj skrbi, koji je Hrvatski sabor donio na sjednici 28. ožujka 2025.

Klasa: 011-02/25-02/29

Urbroj: 71-10-01/1-25-2

Zagreb, 28. ožujka 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O SOCIJALNOJ SKRBI

Članak 1.

U Zakonu o socijalnoj skrbi (»Narodne novine«, br. 18/22., 46/22., 119/22., 71/23. i 156/23.) u članku 21. točke 9. i 10. brišu se.

Dosadašnje točke 11. i 12. postaju točke 9. i 10.

Članak 2.

U članku 24. stavku 2. točki 4. iza riječi: »samac« dodaje se zarez i riječi: »osim djeteta nakon navršene 15. godine koje se ne školuje redovito,«.

Članak 3.

U članku 25. točki 1. iza riječi: »kućanstva« dodaje se zarez i riječi: »osim djeteta nakon navršene 15. godine koje se ne školuje redovito,«.

Iza točke 2. dodaje se nova točka 3. koja glasi:

»3. člana kućanstva kojemu je osigurana usluga smještaja ili organiziranog stanovanja«.

Dosadašnja točka 3. postaje točka 4.

Članak 4.

U članku 26. točka 2. mijenja se i glasi:

»2. dijete nakon navršene 15. godine koje se ne školuje redovito«.

Iza točke 2. dodaje se nova točka 3. koja glasi:

»3. osobu koja se redovito školuje, najduže do navršene 26. godine«.

Dosadašnje točke 3. do 6. postaju točke 4. do 7.

Članak 5.

U članku 27. stavak 3. mijenja se i glasi:

»(3) Zajamčena minimalna naknada za kućanstvo utvrđuje se kao zbroj udjela članova kućanstva, a udio za pojedinog člana kućanstva iznosi:

1. 70 % osnovice za odraslu radno sposobnu osobu

2. 95 % osnovice za odraslu osobu potpuno nesposobnu za rad i za stariju osobu

3. 145 % osnovice za samohranog radno sposobnog roditelja

4. 160 % osnovice za samohranog roditelja potpuno nesposobnog za rad

5. 95 % osnovice za dijete

6. 105 % osnovice za dijete u jednoroditeljskoj obitelji

7. 115 % osnovice za dijete samohranog roditelja

8. 145 % osnovice za trudnicu i rodilju šest mjeseci nakon poroda.«.

Članak 6.

Naslov iznad članka 28. mijenja se i glasi: »Iznos zajamčene minimalne naknade beskućniku, korisniku naknade za redovito studiranje, žrtvi nasilja u obitelji i žrtvi trgovanja ljudima«.

Članak 28. mijenja se i glasi:

»(1) Beskućniku kojem je osiguran smještaj ili organizirano stanovanje u prihvatilištu priznaje se pravo na zajamčenu minimalnu naknadu u visini od 100 % iznosa zajamčene minimalne naknade iz članka 27. stavaka 2. i 3. ovoga Zakona, ako ispunjava uvjete propisane ovim Zakonom.

(2) Korisniku naknade za redovito studiranje priznaje se pravo na zajamčenu minimalnu naknadu u visini od 100 % iznosa zajamčene minimalne naknade iz članka 27. stavaka 2. i 3. ovoga Zakona, ako ispunjava uvjete propisane ovim Zakonom.

(3) Žrtvi nasilja u obitelji i žrtvi trgovanja ljudima kojima je priznata usluga smještaja u kriznim situacijama priznaje se pravo na zajamčenu minimalnu naknadu u visini od 100 % iznosa zajamčene minimalne naknade iz članka 27. stavaka 2. i 3. ovoga Zakona, ako ispunjavaju uvjete propisane ovim Zakonom.«.

Članak 7.

U članku 30. točki 5. riječi: »osobne invalidnine« zamjenjuju se riječima: »inkluzivnog dodatka«.

Točka 6. briše se.

Dosadašnje točke 7. do 16. postaju točke 6. do 15.

U dosadašnjoj točki 17., koja postaje točka 16., iza riječi: »obrazovanja« zarez i riječi: »novčane pomoći za nezaposlene osobe s invaliditetom« brišu se.

Dosadašnje točke 18. do 20. postaju točke 17. do 19.

Dosadašnja točka 21., koja postaje točka 20., mijenja se i glasi:

»20. rodiljne i roditeljske te posvojiteljske poštede od rada, rodiljne i roditeljske te posvojiteljske brige o djetetu, jednokratne novčane potpore za novorođeno dijete na temelju zakona kojim se uređuju rodiljne i roditeljske potpore, novčane pomoći za opremu novorođenog djeteta odnosno novčane pomoći za novorođeno dijete koje isplaćuju jedinice lokalne i područne (regionalne) samouprave odnosno Grad Zagreb«.

Dosadašnje točke 22. do 25. postaju točke 21. do 24.

Članak 8.

U članku 36. stavku 4. na kraju rečenice briše se točka i dodaju se zarez i riječi: »osobu koja se zbog trenutačnog zdravstvenog stanja ne može odazvati pozivu za sudjelovanje u radovima za opće dobro bez naknade te korisnika usluge socijalnog mentorstva.«.

Članak 9.

U članku 40. stavku 1. točki 3. riječ: »preispitivanja« zamjenjuje se riječju: »utvrđivanja«.

Članak 10.

U članku 45. stavku 2. točki 3. riječ: »ili« na kraju rečenice briše se.

U točki 4. na kraju rečenice briše se točka i dodaje riječ: »ili«.

Iza točke 4. dodaje se točka 5. koja glasi:

»5. posvojitelju nakon zasnovanog posvojenja za potrebe posvojenog djeteta.«.

Iz stavka 2. dodaje se stavak 3. koji glasi:

»(3) Zahtjev za priznavanje jednokratne naknade iz stavka 2. točke 5. ovoga članka može se podnijeti u roku od šest mjeseci od dana zasnivanja posvojenja.«.

Članak 11.

U članku 46. iza stavka 2. dodaje se novi stavak 3. koji glasi:

»(3) U slučaju iz članka 45. stavka 2. točke 5. ovoga Zakona naknada se priznaje u iznosu od 1327,23 eura.«.

Dosadašnji stavak 3. postaje stavak 4.

Članak 12.

U članku 82. stavku 2. riječi: »boravka, organiziranog stanovanja ili smještaja,« brišu se.

Članak 13.

U članku 84. stavku 2. na kraju rečenice briše se točka i dodaju se zarez i riječi: »a za žrtve nasilja u obitelji i žrtve rodno utemeljenog nasilja dok traje potreba.«.

Članak 14.

U članku 85. iza stavka 4. dodaje se stavak 5. koji glasi:

»(5) Korisnici iz stavaka 1. i 2. ovoga članka dužni su pristupiti inicijalnom susretu u Zavodu radi procjene i dogovora o odobravanju usluge socijalnog mentorstva.«.

Članak 15.

U članku 101. stavku 1. točki 3. brojka: »300 %« zamjenjuje se brojkom: »500 %«.

U stavku 2. brojka: »300 %« zamjenjuje se brojkom: »500 %«, a brojka: »400 %« zamjenjuje se brojkom: »600 %«.

Stavak 3. briše se.

Članak 16.

U članku 105. stavak 2. mijenja se i glasi:

»(2) Korisniku kojem je odobrena usluga boravka ne može se odobriti usluga psihosocijalne podrške, priznati pravo na uslugu organiziranog stanovanja ili pravo na uslugu smještaja, osim smještaja u udomiteljsku obitelj.«.

Članak 17.

U članku 120. stavku 1. iza riječi: »uslugu« dodaju se riječi: »pomoći u kući, boravka, organiziranog stanovanja i smještaja«.

U stavku 2. riječi: »priznate ili odobrene« zamjenjuju se riječima: »organiziranog stanovanja i smještaja priznate«.

Članak 18.

U članku 121. stavku 1. iza riječi: »Korisnik« dodaje se riječ: »usluga«.

Članak 19.

Članak 122. mijenja se i glasi:

»Dijete i mlađa punoljetna osoba ne sudjeluju u plaćanju cijene usluge priznate ili odobrene na temelju ovoga Zakona.«.

Članak 20.

Članak 123. mijenja se i glasi:

»Zakonski obveznik uzdržavanja odrasle osobe koja socijalne usluge iz članka 120. stavka 1. ovoga Zakona koristi na temelju rješenja ili uputnice nije dužan sudjelovati u plaćanju cijene usluge ako je njegov prihod ili prihod njegova kućanstva manji od trostrukog iznosa zajamčene minimalne naknade za samca ili kućanstvo određene odlukom iz članka 22. stavka 1. ovoga Zakona.«.

Članak 21.

U članku 126. stavku 1. riječi: »osobnu invalidninu, doplatak za pomoć i njegu,« brišu se.

Članak 22.

Naslov iznad članka i članak 127. brišu se.

Članak 23.

U članku 137. riječi: »osobnu invalidninu, doplatak za pomoć i njegu,« brišu se.

Članak 24.

U članku 160. stavku 1. riječi: »u visini 1 % prosječne netoplaće isplaćene u Republici Hrvatskoj u prethodnoj godini za svaki završeni predmet« brišu se.

Iza stavka 4. dodaje se stavak 5. koji glasi:

»(5) Visinu naknade iz stavka 1. ovoga članka odlukom utvrđuje ministar.«.

Članak 25.

U članku 163. stavku 2. podstavku 2. brojka: »20« zamjenjuje se brojkom: »30«.

U stavku 3. riječi: »Adresa pružatelja usluga« zamjenjuju se riječima: »Adresa lokacije pružanja usluga«.

Članak 26.

U članku 192. stavku 2. iza riječi: »Statut« zarez i riječi: »pravilnik o radu i pravilnik o unutarnjoj sistematizaciji« brišu se.

Iza stavka 3. dodaje se novi stavak 4. koji glasi:

»(4) Pravilnik o radu i pravilnik kojim se uređuje unutarnje ustrojstvo Obiteljskog centra donosi Upravno vijeće.«.

Dosadašnji stavak 4. postaje stavak 5.

Članak 27.

U članku 200. stavku 3. riječi: »zaposlenih stručnih radnika« zamjenjuju se riječju: »zaposlenika«.

Članak 28.

U članku 202. riječi: »specijalistički diplomski stručni ili diplomski sveučilišni studij odnosno integrirani preddiplomski i diplomski sveučilišni studij« zamjenjuju se riječima: »sveučilišni diplomski ili stručni diplomski studij ili sveučilišni integrirani prijediplomski i diplomski studij«.

Članak 29.

U članku 205. stavku 1. točka 1. mijenja se i glasi:

»1. završen sveučilišni diplomski ili stručni diplomski studij ili sveučilišni integrirani prijediplomski i diplomski studij socijalnog rada, socijalne politike, prava, psihologije, socijalne pedagogije, edukacijske rehabilitacije, logopedije ili drugi studij iz znanstvenih područja humanističkih ili društvenih znanosti, područja biomedicine i zdravstva te dijelova umjetničkog područja likovne ili glazbene umjetnosti.«.

Članak 30.

U članku 209. stavku 2. riječi: »članka 205. stavaka 1. i 2.« zamjenjuju se riječima: »članka 205. stavka 1. točaka 1. i 3. i stavka 2.«.

Članak 31.

U članku 218. stavku 2. iza riječi: »pravne osobe« dodaju se riječi: »s javnim ovlastima«.

Članak 32.

Članak 219. mijenja se i glasi:

»(1) Djelatnost Akademije je:

‒ provođenje standardizacije programa usavršavanja na Akademiji koji nisu usklađeni s Hrvatskim kvalifikacijskim okvirom

‒ organizacija i provođenje početnog i kontinuiranog usavršavanja stručnih i drugih radnika Zavoda

‒ organizacija i provođenje početnog i kontinuiranog usavršavanja stručnih i drugih radnika Obiteljskog centra

‒ organizacija i provođenje početnog i kontinuiranog usavršavanja stručnih i drugih radnika Centra za posebno skrbništvo

‒ organizacija i provođenje početnog i kontinuiranog usavršavanja stručnih i drugih radnika pružatelja socijalnih usluga u djelatnosti socijalne skrbi

‒ organizacija i provođenje stručnog usavršavanja ravnatelja u sustavu socijalne skrbi

‒ organizacija i provođenje usavršavanja drugih sudionika u postupcima koje vodi Zavod

‒ organizacija i provođenje usavršavanja obiteljskih medijatora

‒ organizacija i provođenje supervizije u sustavu socijalne skrbi

‒ vrednovanje programa usavršavanja i rada predavača na Akademiji

‒ obavljanje drugih poslova utvrđenih zakonom.

(2) Na temelju javne ovlasti Akademija rješava u prvom stupnju u postupcima napredovanja u zvanje mentora i savjetnika.

(3) U postupcima napredovanja u zvanje mentora i savjetnika Akademija odlučuje rješenjem.

(4) O žalbi protiv rješenja iz stavka 3. ovoga članka odlučuje Ministarstvo.

(5) Protiv rješenja Ministarstva žalba nije dopuštena, ali se može pokrenuti upravni spor.

(6) U obavljanju djelatnosti iz stavka 1. ovoga članka Akademija može surađivati s drugim tijelima, ustanovama, visokim učilištima, udrugama, komorama, zakladama i drugim pravnim osobama.

(7) Odnosi između Akademije i tijela iz stavka 6. ovoga članka mogu se urediti ugovorom.«.

Članak 33.

Članak 225. mijenja se i glasi:

»Programsko vijeće:

‒ donosi godišnji plan usavršavanja

‒ predlaže upravnom vijeću Godišnji program usavršavanja

‒ standardizira programe usavršavanja na Akademiji

‒ odabire program usavršavanja na Akademiji

‒ odabire predavače na Akademiji

‒ odobrava materijale za provedbu usavršavanja

‒ prati kvalitetu provođenja programa usavršavanja i rada predavača na Akademiji

‒ sudjeluje u izradi pravila i drugih općih akata

‒ donosi poslovnik o svojem radu

‒ obavlja druge poslove utvrđene statutom i zakonom.«.

Članak 34.

U članku 228. stavak 2. briše se.

Dosadašnji stavak 3. postaje stavak 2.

Članak 35.

U članku 248. stavak 4. briše se.

Članak 36.

U članku 252. iza riječi: »psihosocijalnog rada« briše se točka i dodaju riječi: »ili drugih specijalističkih usavršavanja.«.

Članak 37.

U članku 256. stavku 1. riječi: »na temelju ugovora o radu na određeno vrijeme« brišu se.

U stavku 3. brojka: »12« zamjenjuje se riječju: »šest«.

Članak 38.

U članku 257. iza stavka 3. dodaju se novi stavci 4. do 6. i stavak 7. koji glase:

»(4) Pripravnik iz članka 256. stavka 1. ovoga Zakona koji je sklopio ugovor o radu na neodređeno vrijeme dužan je stručni ispit položiti u roku od tri mjeseca nakon isteka pripravničkog staža.

(5) Osoba čija je profesija regulirana dužna je ishoditi odobrenje nadležne komore za samostalan rad u roku od tri mjeseca nakon položenog stručnog ispita.

(6) Osoba iz stavaka 4. i 5. ovoga članka ne može obavljati samostalan rad do položenog stručnog ispita odnosno dok ne ishodi odobrenje za samostalan rad.

(7) Nepolaganje stručnog ispita u roku iz stavka 4. ovoga članka i neishođenje odobrenja za samostalni rad u roku iz stavka 5. ovoga članka predstavlja posebno opravdane razloge za otkaz ugovora o radu koji se pripravniku može otkazati najkasnije zadnjeg dana roka iz stavka 4. ovoga članka.«.

U dosadašnjem stavku 4., koji postaje stavak 8., riječi: »stavaka 1., 2. i 3.« zamjenjuju se riječima: »stavaka 1. do 7.«.

Dosadašnji stavci 5. i 6. postaju stavci 9. i 10.

Iza stavka 10. dodaje se stavak 11. koji glasi:

»(11) Osoba koja je odgovarajuće radno iskustvo na poslovima određenog stupnja obrazovanja stekla izvan sustava socijalne skrbi obavljajući djelatnosti socijalnog rada, psihološku djelatnost, socijalnopedagošku djelatnost ili edukacijsko-rehabilitacijsku djelatnost ima pravo polaganja stručnog ispita u skladu s odredbama ovoga Zakona.«.

Članak 39.

U članku 258. stavku 2. riječi: »koji je, sukladno prijašnjim propisima, oslobođen obveze polaganja državnog ispita za poslove radnog mjesta određenog stupnja obrazovanja« zamjenjuju se riječima: »ili državni ispit u skladu s propisima o državnim službenicima«.

Članak 40.

U članku 261. stavku 4. riječi: »u ustanovi socijalne skrbi« zamjenjuju se riječima: »kod poslodavca u djelatnosti socijalne skrbi«, a riječi: »ustanova kao poslodavac otkazat će« zamjenjuju se riječima: »poslodavac će otkazati«.

U stavku 5. riječi: »ustanova kao poslodavac« zamjenjuju se riječju: »poslodavac«, a riječi: »u ustanovi socijalne skrbi« zamjenjuju se riječima: »kod poslodavca u djelatnosti socijalne skrbi«.

Članak 41.

U članku 263. stavku 1. riječ: »edukacije« zamjenjuje se riječju: »usavršavanja«.

Stavci 4. i 5. brišu se.

Dosadašnji stavci 6. i 7. postaju stavci 4. i 5.

Članak 42.

U članku 305. stavku 3. iza riječi: »usluge« dodaju se riječi: »i fizička osoba koja pruža socijalne usluge«.

PRIJELAZNE I ZAVRŠNE ODREDBE

Članak 43.

(1) Postupci za priznavanje prava na zajamčenu minimalnu naknadu koji su započeti na temelju Zakona o socijalnoj skrbi (»Narodne novine«, br. 18/22., 46/22., 119/22., 71/23. i 156/23.) dovršit će se prema odredbama ovoga Zakona.

(2) Korisnik zajamčene minimalne naknade priznate na temelju Zakona o socijalnoj skrbi (»Narodne novine«, br. 18/22., 46/22., 119/22., 71/23. i 156/23.) ostvaruje priznato pravo i nakon stupanja na snagu ovoga Zakona, dok nadležno tijelo rješenjem ne utvrdi ispunjava li uvjete za priznavanje prava na zajamčenu minimalnu naknadu po ovom Zakonu.

(3) Za korisnika zajamčene minimalne naknade iz stavka 2. ovoga članka Hrvatski zavod za socijalni rad dužan je provesti postupak radi utvrđivanja ispunjava li uvjete za priznavanje prava na zajamčenu minimalnu naknadu po ovom Zakonu u roku od šest mjeseci od dana stupanja na snagu ovoga Zakona.

Članak 44.

Postupci za utvrđivanje ispunjavanja mjerila koji su započeti na temelju Zakona o socijalnoj skrbi (»Narodne novine«, br. 18/22., 46/22., 119/22., 71/23. i 156/23.) dovršit će se prema odredbama ovoga Zakona.

Članak 45.

Hrvatski zavod za socijalni rad, Obiteljski centar i Akademija socijalne skrbi dužni su uskladiti Statut i druge opće akte s odredbama ovoga Zakona u roku od šest mjeseci od dana stupanja na snagu ovoga Zakona.

Članak 46.

(1) Ministar će u roku od 30 dana od dana stupanja na snagu ovoga Zakona donijeti odluku iz članka 24. ovoga Zakona.

(2) Ministar će u roku od 90 dana od dana stupanja na snagu ovoga Zakona uskladiti Pravilnik o pripravničkom stažu i polaganju stručnog ispita u djelatnosti socijalne skrbi (»Narodne novine«, br. 148/22. i 37/24.).

(3) Ministar će u roku od šest mjeseci od dana stupanja na snagu ovoga Zakona uskladiti Pravilnik o mjerilima za pružanje socijalnih usluga (»Narodne novine«, br. 110/22. i 58/24.).

Članak 47.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-02/25-01/15

Zagreb, 28. ožujka 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.